Preuzeto sa [www.pravno-informacioni-sistem.rs](http://www.pravno-informacioni-sistem.rs/)

**Redakcijski prečišćen tekst**

Na osnovu člana 24. stav 2. Zakona o ličnoj karti („Službeni glasnik RS”, broj 62/06),

Ministar unutrašnjih poslova donosi

**PRAVILNIK**

**o ceni obrasca i troškovima tehničke izrade lične karte**

„Službeni glasnik RS“, br.9 od 25. januara 2008, 4 od 25. januara 2019, 23 od 29. marta 2019.

Član 1.

Ovim pravilnikom utvrđuju se cena obrasca i troškovi tehničke izrade lične karte, kao i način njihove naplate.

Član 2.

Cena obrasca lične karte iznosi 774 dinara, u neto iznosu.

Troškovi tehničke izrade lične karte iznose 226 dinara, u neto iznosu.

**Član 2a\***

**Cena obrasca i troškovi tehničke izrade lične karte sa mikrokontrolerom (čipom), kao i trajne lične karte, iz člana 2. ovog pravilnika, za građane kojima se izdaje novi lični dokument u slučaju kada se upisuje adresa prebivališta u ličnu kartu zbog utvrđivanja naziva ulica i kućnih brojeva za ulice koje prethodno nisu imale naziv, odnosno kućni broj,\*** **kao i u slučaju promene postojećih naziva ulica i prenumeracije postojećih kućnih brojeva, u okviru nacionalnog projekta ažuriranja Adresnog registra,\*\*** **padaju na teret budžeta Republike Srbije.\***

**Sredstva za obrazac i tehničku izradu lične karte, biće obezbeđena u budžetu Republike Srbije, u slučajevima izdavanja novih ličnih karata na obrascu koji sadrži mikrokontroler (čip) za građane koji poseduju važeće lične karte bez mikrokontrolera (čipa), kao i za izdavanje novih trajnih ličnih karata za građane koji poseduju važeće trajne lične karte.\***

**Cena obrasca lične karte za građane iz stava 1. ovog člana iznosi 387,00 dinara, u neto iznosu.\***

**Iznos iz stava 3. ovog člana uplaćuje se iz budžeta Republike Srbije na račun Narodne banke Srbije – Zavoda za izradu novčanica i kovanog novca – Topčider.\***

\*Službeni glasnik RS, broj 4/2019

\*\*Službeni glasnik RS, broj 23/2019

Član 3.

Iznosi iz člana 2. ovog pravilnika plaćaju se prilikom podnošenja zahteva za izdavanje lične karte.

Iznosi se uplaćuju na račun propisan za uplatu prihoda korisnika budžetskih sredstava Republike Srbije, i to cena obrasca na račun Narodne banke Srbije – Zavoda za izradu novčanica i kovanog novca a troškovi tehničke izrade na račun Ministarstva unutrašnjih poslova.

Član 4.

Ovaj pravilnik stupa na snagu narednog dana od dana objavlјivanja u „Službenom glasniku Republike Srbije”, a počinje da se primenjuje danom početka izdavanja lične karte u skladu sa članom 36. Pravilnika o ličnoj karti („Službeni glasnik RS”, broj 11/07).

01 broj 239/08-17

U Beogradu, 18. januara 2008. godine

Ministar,

**Dragan Jočić**, s.r.